**Iubeşte-mă de iubire, de ură, de disperare...**

*Camelia Oprița*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sărutul, acest prezent cu tendinţa de a exploda,

creşte până la nebunie.

A urmat sunetul zborului;

ieşisem dintre nori cu dorul de om, cu sentimentul

că nu se mai poate trăi nimic după noi.

Mi-am zis că e o primejdie fără sfârşit,

ceva se nalţă în mine.

Mă îndeamnă la timpul de a trăi

pierdută de durere, de disperare, de lume,

în aerul tău.

Iubesc şi mă tem. Ceva se nalţă în mine;

nu mai pot supravieţui normal

din prea multă intensitate

trăiesc totul din toate direcţiile,

mor de frica acestei agonii,

diferită de viaţă, neînţeleasă de moarte.

Priveşte-mă în ochi să vezi cât de adânci

sunt secundele

care urcă înspre fiinţa ta.

Vezi după adâncimea ochilor mei?

Dacă nu eşti îndrăgostit de mine,

vezi marginea lunii

ca o expresie maximă a absurdului.

Iubeşte-mă până nu mai poţi trăi nimic

fără mine, iubeşte-mă de iubire,

de durere, de ură, de disperare.

Priveşte-mă în ochi să vezi cât de adânc

e albastrul fulgerat de ape.